ଆରଏସଏଫ କାର୍ଯ୍ୟକର୍ତ୍ତାଙ୍କ ଆକ୍ରମଣ ଘଟଣା: ଥାନାରେ ଅଭିଯୋଗ କଲେ ଶୁଭେନ୍ଦୁ ଅଧିକାରୀ
କୋଲକତା,୧୮।୮: ଯାଦବପୁର ବିଶ୍ୱବିଦ୍ୟାଳୟ ନିକଟରେ କଟରପନ୍ଥୀ-ବାମପନ୍ଥୀ ବିପ୍ଳବୀ ଛାତ୍ର ସଂଘ (ଆରଏସଏଫ) ଏବଂ ଭାଜପାର ଯୁବ ମୋର୍ଚ୍ଚା କାର୍ଯ୍ୟକର୍ତ୍ତାଙ୍କ ମଧ୍ୟରେ ଗୁରୁବାର ସଂଘର୍ଷ ହୋଇଥିଲା। ଏହାର ଗୋଟିଏ ଦିନ ପରେ ପଶ୍ଚିମବଙ୍ଗ ବିଧାନସଭାର ବିରୋଧୀଦଳ ନେତା ତଥା ଭାଜପା ନେତା ଶୁଭେନ୍ଦୁ ଅଧିକାରୀ ଶୁକ୍ରବାର ପୋଲିସ ନିକଟରେ ଏନେଇ ଅଭିଯୋଗ ଦାଖଲ କରିଛନ୍ତି। ଅଭିଯୋଗରେ ସେ କହିଛନ୍ତି, ପୂର୍ବରୁ ପ୍ରାୟୋଜିତ ଭାବରେ ମାଓବାଦୀ ସଂଗଠନ ଦ୍ୱାରା ତାଙ୍କ ଉପରେ ଆକ୍ରମଣ କରାଯାଇଛି।

ଶୁଭେନ୍ଦୁ ଏକ୍ସରେ ଟ୍ବିଟ୍ କରି କହିଛନ୍ତି, ଯାଦବପୁର ବିଶ୍ୱବିଦ୍ୟାଳୟ (ଜେୟୁ) ଫାଟକ ନିକଟରେ ଭାଜୟୁମୋର ପ୍ରଦର୍ଶନରେ ଭାଷଣ ଦେବା ପରେ ସେଠାରୁ ବାହାରିବା ସମୟରେ କିଛି ଅଜ୍ଞାତ ଆକ୍ରମଣକାରୀମାନେ ତାଙ୍କୁ ଆକ୍ରମଣ କରିଥିଲେ। ସେମାନେ ହେଲେ କଟରପନ୍ଥୀ-ବାମପନ୍ଥୀ ଆରଏସଏଫ ସଂଗଠନ। ଏଥିସହ ସେ ପୋଲିସ ଷ୍ଟେସନରେ ଦାଖଲ କରିଥିବା ଏଫଆଇଆରର ଏକ ଫଟୋ ସଂଲଗ୍ନ କରି ଟ୍ବିଟ୍ କରିଛନ୍ତି।